Title: ประกาศเทศบาลตำบลสันมหาพน เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคลของเทศบาลตำบลสันมหาพน

ประกาศเทศบาลตำบลสันมหาพน

ประกาศเทศบาลตำบลสันมหาพน
เรื่อง
การดำเนินการตามพระราชบัญญัติข้อมูลข่าวสารของราชการ
พ.ศ. ๒๕๔๐
เกี่ยวกับข้อมูลข่าวสารส่วนบุคคลของเทศบาลตำบลสันมหาพน[๑]

เพื่อให้เป็นไปตามมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ที่กำหนดให้หน่วยงานของรัฐต้องปฏิบัติเกี่ยวกับการจัดระบบข้อมูลข่าวสารส่วนบุคคล
โดยจัดให้มีการพิมพ์ในราชกิจจานุเบกษา และตรวจสอบแก้ไขให้ถูกต้องอยู่เสมอ

เทศบาลตำบลสันมหาพน อำเภอแม่แตง จังหวัดเชียงใหม่
ได้จัดให้มีระบบข้อมูลข่าวสารส่วนบุคคล ตามพระราชบัญญัติดังกล่าว ดังต่อไปนี้

๑.  ประเภทของบุคคลที่มีการเก็บข้อมูลไว้
๑.๑ คณะผู้บริหารและสมาชิกสภาเทศบาล
๑.๒ พนักงานเทศบาล
๑.๓ ลูกจ้างประจำ/พนักงานจ้าง

๒.  ประเภทของระบบข้อมูลข่าวสารส่วนบุคคล
๒.๑ ทะเบียนประวัติคณะผู้บริหารและสมาชิกสภาเทศบาล
๒.๒ บัตรประวัติ/แฟ้มประวัติพนักงานเทศบาล ลูกจ้างประจำและพนักงานจ้าง

๓.  ลักษณะการใช้ข้อมูลตามปกติ
๓.๑ ใช้ในการบริหารงานบุคคลของหน่วยงาน
๓.๒ ใช้ในกิจการของสภาเทศบาลตามกฎหมาย ระเบียบ ข้อบังคับของสภาเทศบาล

๔.  วิธีการขอตรวจดูข้อมูลข่าวสารของเจ้าของข้อมูล
๔.๑ กรอกแบบฟอร์มขอตรวจสอบข้อมูล ก.พ. ๗ สมุดประวัติ แฟ้มประวัติ
และบัตรประวัติ โดยปลัดเทศบาลพิจารณาอนุมัติ
๔.๒ กรอกแบบฟอร์มขอตรวจสอบทะเบียนประวัติ
และประธานสภาเทศบาลพิจารณาอนุมัติ

๕.  วิธีการขอให้แก้ไขเปลี่ยนแปลงข้อมูล
๕.๑ การขอแก้ไขวัน เดือน ปีเกิด
ให้ปฏิบัติตามระเบียบสำนักนายกรัฐมนตรี ว่าด้วยการขอแก้ไขวัน เดือน ปีเกิด
ในทะเบียนประวัติข้าราชการ พ.ศ. ๒๕๒๗
๕.๒ การขอแก้ไขเพิ่มเติมรายการในบัตรประวัติ/แฟ้มประวัติ
มีแนวทางปฏิบัติ ดังนี้
 ๕.๒.๑
รายการแก้ไขเปลี่ยนแปลง หรือเพิ่มเติม ที่ต้องแจ้งให้หน่วยงานทราบ
เพื่อบันทึกในบัตรประวัติ/แฟ้มประวัติ
- การได้เข้ารับการอบรม ดูงาน และได้รับเครื่องราชอิสริยาภรณ์
แจ้งการเปลี่ยนแปลงหรือเพิ่มเติมรายการดังกล่าว
โดยแนบเอกสารสำเนาหลักฐานที่เกี่ยวข้องให้หน่วยงาน จำนวน ๑ ชุด
- การเพิ่มวุฒิการศึกษา ใช้หลักฐานสำเนาประกาศนียบัตร
ปริญญาบัตรและสำเนาใบแสดงผลการศึกษา (Transcript) จำนวน ๑ ชุด
- การเปลี่ยนชื่อตัว - ชื่อสกุล ให้แจ้งการเปลี่ยนแปลง
โดยแนบสำเนาเอกสารหลักฐานใบเปลี่ยนชื่อตัว - ชื่อสกุล พร้อมสำเนาทะเบียนบ้าน
- การเพิ่มเติมรายการอื่น ๆ เช่น
การได้รับการคัดเลือกเป็นข้าราชการดีเด่น ฯลฯ ให้ส่งสำเนาใบประกาศหรือหลักฐานอื่น
ๆ ที่เกี่ยวข้อง
 ๕.๒.๒
สำเนาเอกสารหลักฐานที่ส่งให้หน่วยงานเพื่อขอแก้ไขเปลี่ยนแปลงข้อมูลจะต้องมีคำรับรองว่า
สำเนาถูกต้อง พร้อมลงลายมือชื่อรับรองทุกครั้ง ตามข้อ ๓๑
แห่งระเบียบสำนักนายกรัฐมนตรี ว่าด้วยงานสารบรรณ พ.ศ. ๒๕๒๖

๖.  แหล่งที่มาของข้อมูล
๖.๑ เจ้าของประวัติ/คำสั่งแต่งตั้ง/โอน
(ย้าย)/เลื่อนระดับ/เลื่อนขั้นเงินเดือน
๖.๒ ใบสมัครรับเลือกตั้ง

จึงขอประกาศเพื่อทราบโดยทั่วกัน

ประกาศ
ณ วันที่ ๑๘ พฤศจิกายน พ.ศ. ๒๕๕๔
จ่าสิบตำรวจ
สฤษดิ์  ชื่นจิตต์
นายกเทศมนตรีตำบลสันมหาพน

ปริยานุช/ผู้จัดทำ
๑๓ มกราคม ๒๕๕๕

ชาญ/ผู้ตรวจ
๑๖ มกราคม ๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๓ ง/หน้า ๑๕๖/๕ มกราคม ๒๕๕๕